Euroopa Liidu Teataja 241 , 28/12/1966 Lk 4057 - 4058

Taanikeelne eriväljaanne: Seeria I Peatükk 1965-1966 Lk 0259

Ingliskeelne eriväljaanne: Seeria I Peatükk 1965-1966 Lk 0297

Kreekakeelne eriväljaanne: Peatükk 12 Köide 1 Lk 0037

Hispaaniakeelne eriväljaanne: Peatükk 12 Köide 1 Lk 0119

Portugalikeelne eriväljaanne Peatükk 12 Köide 1 Lk 0119

Soomekeelne eriväljaanne: Peatükk 12 Köide 1 Lk 0025

Rootsikeelne eriväljaanne: Peatükk 12 Köide 1 Lk 0025



Komisjoni määrus nr 17/66/Euratom, 29. november 1966, millega maakide, lähtematerjalide ja lõhustuvate erimaterjalide väikeste koguste edastamine vabastatakse tarneid käsitleva peatüki eeskirjade kohaldamisest EUROOPA AATOMIENERGIAÜHENDUSE KOMISJON, võttes arvesse Euroopa Aatomienergiaühenduse asutamislepingu sätteid, eriti selle artikli 2 punkti d ning artikleid 74, 77, 124 ja 161, ning arvestades, et: praegu teadusuuringutes kasutatavate tuumamaterjalide maht on pärast komisjoni 19. detsembri 1961. aasta määruse nr 10 jõustumist suurenenud; ühenduse tuumamaterjalide tarneolukord võimaldab artiklis 74 sätestatud vabastust kohaldada viisil, mis tagab maakide, lähtematerjalide ja lõhustuvate erimaterjalide regulaarse ja õiglase tarnimise kõigile kasutajatele, ON VASTU VÕTNUD KÄESOLEVA MÄÄRUSE: Artikkel 1 Asutamislepingu VI peatüki sätete kohaldamisest vabastatakse maakide ning uraani ja tooriumi lähtematerjalide: - selliste koguste edastamine ühenduses ja import ühendusse, mille uraani- ja/või tooriumisisaldus ühe tehingu kohta ei ületa üht tonni, järgides kummagi materjali puhul 5 tonnist piirmäära aastas kasutaja kohta, - selliste koguste eksport ühendusest, mille uraani- ja/või tooriumisisaldus ei ületa üht tonni, järgides kummagi materjali puhul 5 tonnist piirmäära aastas eksportija kohta. Artikkel 2 Asutamislepingu VI peatüki sätete kohaldamisest vabastatakse lõhustuvate erimaterjalide selliste koguste edastamine ühenduses ja import ühendusse, mille uraan-235-, uraan-233- või plutooniumisisaldus ühe tehingu kohta ei ületa 200 grammi, järgides 1000 grammist piirmäära aastas kasutaja kohta, kuid imporditud materjalide puhul kohaldatakse ühenduse poolt kolmandate riikidega sõlmitud koostöölepingute sätteid. Artikkel 3 Kõik käesoleva määruse artiklites 1 ja 2 sätestatud vabastusega hõlmatud importijad või eksportijad ning ühenduses edastamisega tegelevad tarnijad peavad kõikide selliste edastamiste kohta esitama tarneagentuurile kvartaliaruande, mis peab sisaldama järgmist teavet: a) tarnelepingu sõlmimise kuupäev; b) lepinguosaliste nimed; c) materjali tootmise koht; d) toodete keemiline ja/või füüsikaline laad; e) kogused meetermõõdustiku ühikutes; [1] f) nimetatud maakide, lähtematerjalide ja lõhustuvate erimaterjalide kasutus. Igakuised väljavõtted tuleb agentuurile esitada ühe kuu jooksul alates iga kvartali lõpust, mille jooksul käesolevas määruses osutatud tehingud sooritati. Artikkel 4 Käesolev määrus jõustub selle Euroopa Ühenduste Teataja s avaldamise päeval. Käesoleva määrusega tunnistatakse kehtetuks ja asendatakse komisjoni poolt 29. novembril 1961. aastal vastuvõetud määrus, mis avaldati Euroopa Ühenduste Teataja s 19. detsembril 1961 ja mille muudetud redaktsioon avaldati Euroopa Ühenduste Teataja s 20. jaanuaril 1962. Käesolev määrus on tervikuna siduv ja vahetult kohaldatav kõikides liikmesriikides. Brüssel, 29. november 1966 Komisjoni nimel president P. Chatenet [1] Eespool nimetatud teave antakse maakides ja lähtematerjalides sisalduva uraani või tooriumi puhul kilogrammides ning lõhustuvates erimaterjalides sisalduva uraan-233, uraan-235 või plutooniumi puhul grammides. Kümnendmurdu sisaldavad arvud ümardatakse järgmise suurema või väiksema täisarvuni vastavalt sellele, kas kümnendmurd on suurem või väiksem kui 0,5. Kui kümnendmurd on 0,5, ümardatakse arv järgmise suurema või väiksema täisarvuni vastavalt sellele, kas komale eelneb paaris- või paaritu arv. --------------------------------------------------